L'article 32 de la Llei 31/2002, de 30 de desembre, de mesures fiscals i administratives, determina que el Departament d'Economia i Finances ha de promoure la presentació teleinformàtica de declaracions, escriptures públiques i altres documents.
Així mateix la normativa aplicable en matèria de mitjans de pagament dels ingressos de dret públic autoritza la utilització d'instruments de caràcter telemàtic.
L'Administració de la Generalitat de Catalunya, en concret el Departament d'Economia i Finances, està portant a terme l'elaboració del Sistema de Gestió i Atenció Unificada d'Impostos, el qual incorpora una plataforma de pagament, i que ha de permetre als ciutadans no només la realització de tràmits en l'àmbit de la gestió tributària, inclòs el pagament dels tributs, sinó també el pagament d'altres quantitats que constitueixin ingressos de dret públic no tributaris.
L'eficiència del sistema es basa, entre d'altres condicionaments, en arbitrar els mecanismes adients que permetin l'ús dels certificats digitals per a la realització de les actuacions esmentades.
Amb aquesta finalitat, doncs, el Decret, que es composa de cinc articles, dos disposicions addicionals i una disposició final, estableix el marc normatiu general d'utilització dels certificats digitals ja sigui en actes de gestió tributària com en el pagament de les quantitats degudes a la hisenda de la Generalitat de Catalunya.
En aquest marc s'estableix, d'una banda, el reconeixement de les entitats financeres com a entitats col·laboradores en el pagament telemàtic, subjectes als requisits de caràcter tècnic i jurídic que es determinin, així com el seu règim de responsabilitat, i, d'una altra, el règim també de responsabilitat que es deriva per al o la titular del certificat digital quan l'utilitzi en l'àmbit del sistema de gestió tributària integrada.
En les disposicions addicionals es preveu que la implementació del sistema informàtic de gestió tributària integrada no es produirà en un únic acte sinó de manera gradual en el temps i s'estableix que seran els òrgans competents del Departament d'Economia i Finances els que mitjançant una resolució determinin en cada moment els àmbits i tràmits concrets en els quals es podrà fer ús de la signatura electrònica.
Per tot el que s'ha exposat, d'acord amb el dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
Els sistemes de signatura electrònica avançada basats en certificats digitals reconeguts, expedits de conformitat amb la normativa vigent en matèria de signatura electrònica, seran vàlids a l'efecte d'acreditar la identitat de la persona que, en nom propi o per compte de tercer, pretengui, en el marc de la legislació reguladora dels diferents tributs i altres ingressos de dret públic, i en els termes i condicions que el Departament d'Economia i Finances determini, dur a terme actuacions pròpies de la gestió tributària així com fer el pagament per mitjans telemàtics dels ingressos de dret públic que correspongui percebre a la hisenda de la Generalitat de Catalunya.
Del caràcter voluntari de l'ús del certificat digital
La realització d'actuacions en l'àmbit de la gestió tributària i el pagament dels ingressos de dret públic per mitjans telemàtics, de conformitat amb els supòsits i condicions establerts en aquest Decret, tindrà caràcter voluntari per als subjectes obligats a efectuar-los.
Del règim d'utilització del certificat
Sens perjudici del règim de responsabilitat derivat de l'expedició i lliurament del certificat digital al seu o la seva titular, l'ús d'aquest certificat en el Sistema de Gestió i Atenció Unificada d'Impostos comporta la submissió del o de la titular al que s'estableix en aquest Decret.
En concret, assumirà les obligacions següents:
3.1 L'ús del certificat digital en les tramitacions que s'efectuïn en el sistema de gestió tributària i en el pagament telemàtic dels ingressos de dret públic a percebre per la Generalitat de Catalunya s'ha de fer amb el caràcter de personal i intransferible i, per tant, el seu o la seva titular és responsable de qualsevol actuació que es porti a terme en contravenció d'aquesta obligació, així com de les que siguin especifiques de la normativa aplicable a les esmentades certificacions.
3.2 Si es tracta de certificats digitals incorporats en un suport físic, el seu o la seva titular, en cas que en perdi la possessió, està obligat o obligada a posar-ho en coneixement fefaent de l'entitat que l'hagi emès dins el termini de les 24 hores següents a la producció de l'esmentada circumstància, amb independència del fet concret que l'hagi originat o de les accions que eventualment pugui exercitar.
L'ús indegut del certificat que puguin fer terceres persones en la plataforma de pagaments del Sistema de Gestió i Atenció Unificada d'Impostos, en cap cas implicarà la responsabilitat de l'Administració de la Generalitat de Catalunya, llevat que s'hagi complert el deure de notificació esmentat.
3.3 En el cas que s'hagi produït la còpia il·legal o fraudulenta per mitjans informàtics de la clau privada del certificat i el posterior ús de la mateixa per un tercer diferent del seu titular, serà aplicable el que es disposa en el número anterior d'aquest article.
3.4 L'ús pel o per la titular de la clau privada del certificat digital implicarà que aquest o aquesta autoritza els òrgans de l'Administració de la Generalitat de Catalunya competents en matèria de gestió tributària i recaptació dels ingressos de dret públic, i únicament amb aquesta finalitat, per tal que procedeixin al tractament de les dades personals consignades i per dur a terme les actuacions i verificacions que siguin necessàries davant les entitats financeres que ostentin el caràcter d'entitats col·laboradores.
3.5 En tot cas, en les comunicacions electròniques que es realitzin en l'àmbit d'aquest Decret ha de quedar garantida la confidencialitat de les dades consignades.
De l'adquisició del caràcter d'entitat col·laboradora
Per resolució del director o de la directora general de Pressupostos i Tresor i previ el compliment de les condicions que per aquest o aquesta es fixin, les entitats financeres podran adquirir el caràcter de entitats col·laboradores en la plataforma de pagaments del Sistema de Gestió i Atenció Unificada de Impostos de l'Administració de la Generalitat de Catalunya.
Del règim de les entitats col·laboradores
5.1 El o la titular del certificat digital pot exigir de qualsevol entitat financera que tingui reconegut el caràcter d'entitat col·laboradora, i l'acceptació d'aquest mitjà d'identificació a l'efecte de la gestió tributària i del pagament dels ingressos de dret públic de la Generalitat de Catalunya.
5.2 L'incompliment de les condicions que es fixin per la Direcció General de Pressupostos i Tresor com a determinants de l'adquisició de la qualitat de l'entitat col·laboradora en l'àmbit d'aquest Decret implicarà, prèvia la tramitació del corresponent expedient amb audiència de l'interessat o de la interessada, la revocació de l'autorització corresponent.
Per ordre del conseller d'Economia i Finances es determinarà, respecte dels certificats, els requisits addicionals exigibles d'acord amb els criteris de classificació que estableixi l'Agència Catalana de Certificació.
L'ús dels certificats digitals en la gestió dels tributs propis o cedits de la Generalitat de Catalunya, així com el seu ús per al pagament dels ingressos de dret públic, resta condicionat al fet que el director o la directora general de Tributs i el director o la directora general de Pressupostos i Tresor, en l'àmbit de les seves respectives competències, conjuntament o separada, ho autoritzin mitjançant resolució que s'ha de publicar al DOGC.
Les resolucions que es dictin han de disposar en cada moment, en funció del grau d'implementació del Sistema de Gestió i Atenció Unificada d'Impostos, quins són els tràmits que en l'àmbit de la gestió tributària poden efectuar-se i si afecten a tots o algun o alguns dels tributs, i, en el cas de la recaptació, si afecta a tots o algun o alguns dels ingressos de dret públic.
Es deroga l'article 2 del Decret 317/1992, de 14 de desembre, pel qual s'atribueixen als registradors de la propietat funcions de gestió de l'impost sobre transmissions patrimonials i actes jurídics documentats i de l'impost sobre successions i donacions, i es fixen els honoraris per a la seva intervenció i qualsevol altra norma de desplegament d'aquest precepte.